**Informatīvais ziņojums**

**„****Par valdības rīcības plāna 128.3.pasākuma „Uzsākt koncepcijas par valsts finansēta nevalstisko organizāciju fonda izveidi izstrādi, t.sk. līdz 2014.gada 1.oktobrim sagatavojot starpziņojumu izskatīšanai Ministru kabinetā par koncepcijas izstrādes gaitu” īstenošanas gaitu”**

Rīgā,

2014

1. **Informatīvā ziņojuma izstrādes pamatojums**

 Informatīvais ziņojums „Par valdības rīcības plāna 128.3.pasākuma „Uzsākt koncepcijas par valsts finansēta nevalstisko organizāciju fonda izveidi izstrādi, t.sk. līdz 2014.gada 1.oktobrim sagatavojot starpziņojumu izskatīšanai Ministru kabinetā par koncepcijas izstrādes gaitu” īstenošanas gaitu” (turpmāk – informatīvais ziņojums) sagatavots atbilstoši Ministru kabineta 2014.gada 7.aprīļa rīkojuma Nr.151 „Par Valdības rīcības plānu Deklarācijas par Laimdotas Straujumas vadītā Ministru kabineta iecerēto darbību īstenošanai” 2.pielikumā apstiprinātā Valdības rīcības plāna Deklarācijas par Laimdotas Straujumas vadītā Ministru kabineta iecerēto darbību īstenošanai (turpmāk – Valdības rīcības plāns) 128.3.pasākumā noteiktajam uzdevumam Kultūras ministrijai sadarbībā ar Valsts kanceleju un Finanšu ministriju uzsākt Koncepcijas par valsts finansēta nevalstisko organizāciju fonda izveidi (turpmāk – Koncepcija) izstrādi, tajā skaitā līdz 2014.gada 1.oktobrim sagatavot starpziņojumu izskatīšanai Ministru kabinetā par Koncepcijas izstrādes gaitu.

Lai nodrošinātu Valdības rīcības plāna 128.3.pasākuma īstenošanu, ar kultūras ministres 2014.gada 16.maija rīkojumu Nr.5.1.-1-126 tika izveidota darba grupa „Par Valdības rīcības plāna 128.3.apakšpunktā noteiktā uzdevuma izpildi” (turpmāk – KM darba grupa). Darba grupā tika iekļauti astoņi pārstāvji no nozaru ministrijām, divi Valsts kancelejas pārstāvji, viens Pārresoru koordinācijas centra pārstāvis, viens Sabiedrības integrācijas fonda pārstāvis, kā arī četri Nevalstisko organizāciju un Ministru kabineta sadarbības memoranda īstenošanas uzraudzības padomes deleģētie pārstāvji (biedrība „Latvijas Pilsoniskā alianse”, biedrība „Latvijas Lauku forums”, biedrība „SUSTENTO”, biedrība „Kurzemes NVO atbalsta centrs”) un divi diasporas organizāciju pārstāvji (biedrība „Pasaules brīvo latviešu apvienības pārstāvniecība” un biedrība „Eiropas Latviešu apvienība”). Tā kā darba grupas sēdes nebija slēgtas, tajās piedalījās arī Valmieras Novada fonda, Kopienu iniciatīvu fonda pārstāvji u.c. dalībnieki.

Lai konstatētu būtiskākās nepilnības un sniegtu atbilstošākos priekšlikumus valsts finansēta nevalstisko organizāciju fonda (turpmāk – NVO fonds) izveidei nevalstisko organizāciju finansēšanas modeļa kontekstā, Kultūras ministrija organizēja četras darba grupas sanāksmes, kā arī rakstiski aicināja valsts pārvaldes iestādes un Sabiedrības integrācijas fondu sniegt informāciju par iestādes sadarbības pieredzi ar nevalstiskajām organizācijām un finansēšanas modeļiem, informējot, kā tiek piešķirti valsts budžeta līdzekļi biedrībām un nodibinājumiem (turpmāk – NVO).

1. **NVO fonda nepieciešamības pamatojums**

Latvijas NVO fonda mērķis ir finansiāli atbalstīt biedrības un nodibinājumus, lai veicinātu iedzīvotāju līdzdalību sabiedriskajos procesos, uzlabotu iedzīvotāju dzīves kvalitāti un stiprinātu demokrātiju Latvijā. NVO ir starpnieks, kas nodrošina saikni starp valsts pārvaldes institūcijām un sabiedrību. Valsts pārvaldei iespēju robežās būtu jānodrošina iespēja atbalstīt pilsoniskās sabiedrības līdzdalību valsts pārvaldes rīcībpolitikas izstrādē, ieviešanā un uzraudzībā, iesaistot biedrības un nodibinājumus tādās publiskās pārvaldes līdzdalības formās kā NVO atzinumu sniegšanā un dalība publiskas pārvaldes darba grupās un konsultatīvajās padomēs, kā arī kvalitatīvu pakalpojumu sniegšana. NVO sagatavotie pētījumi un ekspertīzes var sniegt noderīgu informāciju publiskai pārvaldei un tās darbiniekiem, plānojot iestāžu rīcībpolitikas atbalstāmos virzienus, kā arī izglītojot sabiedrības pārstāvjus par aktuālajiem publiskās pārvaldes nozares politikas jaunumiem. Apstiprinātajā Latvijas Nacionālajā attīstības plānā viens no rīcības virziena „Cilvēku sadarbība, kultūra un pilsoniskā līdzdalība kā piederības Latvijai pamats” ietvaros veicamajiem uzdevumiem paredz pilsoniskās sabiedrības aktivitāšu atbalstu, kas stiprina sadarbību un savstarpēju sapratni starp dažādām paaudzēm, etniskajām un interešu grupām, profesijām, teritorijām, īpaši sabiedriski neaktīvo iedzīvotāju iesaistīšana, talkas un citas brīvprātīgās aktivitātes, kopienu attīstība un līdzdalība politikas veidošanā.[[1]](#footnote-1)

Rīcībpolitika pilsoniskās sabiedrības stiprināšanas jomā pilnveido valsts tiesisko un finanšu regulējumu, lai stiprinātu NVO institucionālo kapacitāti un veicinātu organizāciju kvalitatīvu līdzdalību lēmumu pieņemšanas procesos publiskajā pārvaldē, tādējādi stiprinot NVO kā valsts sadarbības partnera lomu. Organizāciju spēju kvalitatīvi piedalīties konsultāciju procesā, ko organizē publiskā pārvalde, un spēju strādāt interešu aizstāvībā, pozitīvi ietekmē valsts budžeta līdzekļu piešķiršana NVO darbībai un aktivitātēm. Lai novērstu situāciju, ka liela Latvijas iedzīvotāju daļa netic savām spējām ietekmēt sociālos un politiskos procesus, un Latvijas nevalstiskās organizācijas nav pietiekami finansiāli un administratīvi nostiprinātas un ilgtspējīgas[[2]](#footnote-2), ar finanšu instrumentu atbalstu ir nepieciešams stiprināt tradicionālās un netradicionālās pilsoniskās līdzdalības formas[[3]](#footnote-3).

Saskaņā ar Finanšu ministrijas darba grupas, kas izveidota, lai izstrādātu pamatprincipus kārtībai, kādā piešķirams valsts finansējums nevalstiskajām organizācijām un kritērijiem, kas izvirzāmi nevalstiskajām organizācijām finansējuma saņemšanai, sniegto informāciju, laika posmā no 2004. līdz 2008.gada februārim no valsts budžeta līdzekļiem un citiem finanšu līdzekļiem NVO ir sniegts finansējums 133 569 076,16 *euro* apmērā (78% – valsts budžeta finansējums, 22% – Eiropas Bēgļu fonda, Eiropas Ekonomikas zonas finanšu instrumenta, Norvēģijas valdības divpusējā finanšu instrumenta, Eiropas Reģionālais attīstības fonda un Eiropas Savienības finanšu instrumenta PHARE programmas finansējums), tajā skaitā sporta organizācijām ir piešķirti 52 383 525,14 *euro*, savukārt reliģiskajām organizācijām – 4 927 104,85 *euro*. Lielākoties finansējums ir piešķirts NVO projektu atbalstam (92%), relatīvi mazs finansējums ir piešķirts NVO darbības atbalstam – 8%.[[4]](#footnote-4)

Tā kā finansējums no valsts budžeta līdzekļiem un citiem līdzekļiem NVO 2009.gadā tika būtiski samazināts, NVO aktivitātes paaugstināšana, meklējot citus finansējuma avotus ārpus valsts budžeta, bija nozīmīgs pavērsiens, lai stiprinātu NVO darbību un sasniegtu izvirzītos mērķus. Nozīmīgu atbalstu pilsoniskās sabiedrības atbalstam sniedza Sabiedrības integrācijas fonda administrētā ārvalstu piešķirtā finansējuma pieejamība, kas tika īstenota ar Eiropas Ekonomikas zonas finanšu instrumenta (turpmāk – EEZ) un Norvēģijas valdības divpusējā finanšu instrumenta grantu shēmas „Nevalstisko organizāciju fonds” (turpmāk – EEZ un Norvēģijas grantu shēmas NVO fonds) starpniecību.

EEZ un Norvēģijas grantu shēmas NVO fonda ietvaros laikā no 2007.gada septembra līdz 2011.gada februārim Latvijā nevalstiskā sektora atbalsta mērķiem tika īstenotas trīs grantu shēmas, kurās kopumā ieviesti 133 NVO atbalsta projekti:

1. **„NVO darbības atbalsta programma”**, kuras ietvaros atbalstu guva 42 aktīvas un pieredzējušas NVO visos Latvijas reģionos, lai darbotos demokrātijas veicināšanas jomā trīs gadu garumā;
2. **„NVO projektu programma”**, kuras ietvaros finansējumu saņēma 40 NVO iniciēti projekti sabiedrībai nozīmīgu un aktuālu jautājumu risināšanā, finanšu instrumentu prioritārajās jomās (vides aizsardzība, cilvēki ar invaliditāti, jaunieši, kultūra, sociālās atstumtības riskam pakļautas pakļautās iedzīvotāju grupas u.c);
3. **„NVO kapacitātes stiprināšanas programma”**, kuras ietvaros tika sniegts vienreizējs atbalsts 51 NVO, kuras nesen uzsākušas darbību vai vēlējās attīstīt jaunus darbības virzienus.

Kopumā EEZ un Norvēģijas grantu shēmas NVO fonda nevalstiskā sektora atbalsta mērķiem īstenotajās visās trijās grantu shēmās NVO projektiem bija pieejams finansējums 5 445 337,62 *euro* apmērā, no kuriem 85% vienādās daļās nodrošināja EEZ finanšu instruments un Norvēģijas valdības divpusējais finanšu instruments, 15% tika līdzfinansēti no valsts budžeta.[[5]](#footnote-5)

EEZ un Norvēģijas NVO fonds sniedza vairākus būtiskus ieguvumus – tika palielināts NVO biedru skaits, kas veido NVO spēcīgākas un skaitliski lielākas. Ņemot vērā, ka Latvijā joprojām ir NVO, kas vēlas veikt noteiktas aktivitātes bez tālejošiem jeb stratēģiskiem mērķiem, ir būtiski sniegt ieguldījumu ilgtspējīgu un uz rezultātu orientētu NVO darbības attīstībai, tādējādi palielinot NVO cilvēkresursu kapacitāti. Tikpat svarīgi ir arī sekmēt NVO līdzdalību politikas veidošanas un lēmumu pieņemšanas procesos.

Eiropas Ekonomikas zonas finanšu instrumenta plānošanas periodā 2009. – 2014.gadam apakšprogrammā „NVO darbības atbalsta programma” pieejami  3 760 435 *euro*, savukārt apakšprogrammas „NVO projektu programma” pieejamais finansējums ir 5 783 036 *euro*. KM darba grupa atzina, ka, lai stiprinātu NVO darbību un izvirzīto mērķu tālāku sasniegšanu, būtiski ir saglabāt pilsoniskās sabiedrības atbalsta finanšu instrumentus arī pēc Eiropas Ekonomikas zonas finanšu instrumenta apakšprogrammu īstenošanas noslēguma, lai nodrošinātu ilgtspējīgu nevalstiskā sektora darbību Latvijā.

**3. Līdzšinējie centieni izveidot NVO finansēšanas mehānismu un pašreizējās situācijas raksturojums**

Izpildot Ministru prezidenta 2009.gada 10.jūlija rīkojumu Nr.302 „Par darba grupu budžeta finansētu institūciju darbību regulējošo normatīvo aktu pilnveidošanai”, Korupcijas novēršanas un apkarošanas birojs (turpmāk – KNAB) sagatavoja informatīvo ziņojumu „Par valsts vai pašvaldību budžeta finansētu institūciju darbību regulējošo normatīvo aktu pilnveidošanu” (turpmāk – KNAB ziņojums). KNAB ziņojumā norādīja uz atšķirīgo nozaru ministriju kārtību, kādā no valsts budžeta piešķir finanšu līdzekļus nevalstiskajām organizācijām un privātajām kapitālsabiedrībām, kā arī uz atšķirīgo kārtību, kādā tiek veikta šo organizāciju uzraudzība un kontrole. Ziņojumā tika arī konstatēts, ka pašreizējā valsts finansējuma piešķiršanas kārtība NVO ir necaurskatāma, nav nodrošinātas vienādas iespējas visiem pretendentiem saņemt valsts finanšu atbalstu, kā arī valstī nav izveidota vienota NVO finansiālā atbalsta uzskaites sistēma, kurā reģistrētu NVO kā valsts finansējuma saņēmējus, novēršot iespēju saņemt finansējumu vienlaicīgi no vairākām institūcijām līdzīgu funkciju veikšanai. Tika secināts, ka normatīvajos aktos nav noteikta vienota kārtība, kādā piešķir finansējumu NVO un privātajām kapitālsabiedrībām, kā arī tika secināts, ka tiesiskais regulējums ir nepilnīgs jautājumos, kas skar minēto finanšu līdzekļu izlietojuma kontroli, tādējādi radot risku nesasniegt šo finanšu līdzekļu piešķiršanas mērķus.

Ņemot vērā KNAB ziņojumu, pamatojoties uz Ministru prezidenta 2011.gada 19.jūlijā rezolūcijā Nr.87/2011-JUR-80 doto uzdevumu, Finanšu ministrijas vadībā tika izveidota darba grupa normatīvo aktu projektu izstrādei, lai precizētu valsts budžeta līdzekļu piešķiršanas kārtību biedrībām, nodibinājumiem, reliģiskām organizācijām un kapitālsabiedrībām, kā arī šo līdzekļu izlietojuma, uzskaites, kontroles un pārskatu sniegšanas kārtību.

Saskaņā ar Ministru kabineta 2011.gada 20.decembra sēdes protokollēmuma (prot. Nr.75 38.§) „Informatīvais ziņojums „Par valsts vai pašvaldību budžeta finansētu institūciju darbību regulējošo normatīvo aktu pilnveidošanu”” 3.punktā noteikto Finanšu ministrijai saistībā ar KNAB ziņojumu tika uzdots sagatavot un finanšu ministram iesniegt noteiktā kārtībā Ministru kabinetā:

1. normatīvo aktu projektus, atbilstoši KNAB ziņojumā minētajiem kritērijiem precizējot **valsts budžeta līdzekļu piešķiršanas kārtību** biedrībām, nodibinājumiem, reliģiskām organizācijām un kapitālsabiedrībām, kā arī šo līdzekļu **izlietojuma, uzskaites, kontroles** un **pārskatu sniegšanas kārtību**;
2. likumprojektu par grozījumiem Likumā par budžetu un finanšu vadību, paredzot deleģējumu Ministru kabinetam noteikt kārtību specifiskajās jomās par valsts budžeta līdzekļu piešķiršanu budžeta finansētajām institūcijām un citām organizācijām, kurām var tikt piešķirts valsts budžeta finansējums, kā arī šo līdzekļu izlietošanas **kontroli** un **atskaitīšanās kārtību**.

Nodrošinot minēto uzdevumu izpildi, Finanšu ministrija sagatavoja attiecīgus grozījumus Likumā par budžetu un finanšu vadību (grozījumi stājās spēkā 2013.gada 26.aprīlī), ietverot tajā deleģējumu Ministru kabinetam noteikt kārtību, kādā valsts budžeta iestādes piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu, kā arī nosakot, ka Likuma par budžetu un finanšu vadību 5.panta četrpadsmitajā daļā minētos noteikumus Ministru kabinets izdod līdz 2014.gada 1.jūlijam. Ievērojot minēto, Ministru kabinets 2014.gada 17.jūnijā pieņēma noteikumus Nr.317 „Kārtība, kādā tiešās pārvaldes iestādes slēdz un publisko līdzdarbības līgumus, kā arī piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu”.

Pamatojoties uz Sabiedrības integrācijas fonda likuma 5.panta sesto daļu, Ministru kabinets pieņēma 2012.gada 29.maija noteikumus Nr.374 „Līdzfinansējuma piešķiršanas, vadības, uzraudzības un kontroles kārtība sabiedrības integrācijas veicināšanai un nevalstiskā sektora attīstības programmu un projektu īstenošanai”, kas nosaka kārtību, kādā Sabiedrības integrācijas fonds piešķir līdzfinansējumu NVO, kā arī atbalstīto projektu vadības, uzraudzības un kontroles kārtību.

Ministru kabinets 2011.gada 20.oktobrī apstiprināja Kultūras ministrijas izstrādātās Nacionālās identitātes, pilsoniskās sabiedrības un integrācijas politikas pamatnostādnes 2012. – 2018.gadam (turpmāk – Pamatnostādnes). Ministru kabineta 2011.gada 20.oktobra rīkojums Nr.542 „Par Nacionālās identitātes, pilsoniskās sabiedrības un integrācijas politikas pamatnostādnēm 2012.–2018.gadam” nosaka Kultūras ministriju par atbildīgo institūciju Pamatnostādņu īstenošanā. Pamatnostādņu 9.sadaļā „Turpmākās rīcības plānojumā paredzētie uzdevumi un pasākumi” iekļauts 1.2.4.1.pasākums, kas paredz programmas „Latvijas NVO fonds” tiesiskā regulējuma izstrādi un NVO attīstības un ilgtspējas nodrošināšanu.[[6]](#footnote-6)

EEZ un Norvēģijas NVO fonda programmas ietvaros biedrība „Latvijas Pilsoniskā alianse” īsteno iepriekšnoteikto projektu „Ilgtspējīgas pilsoniskās sabiedrības attīstības atbalsta un monitoringa sistēmas pilnveidošana Latvijā”, kura ietvaros tiek veikts pētījums par NVO sektoram būtiskiem problēmjautājumiem. Pētījuma ietvaros biedrība „Latvijas Pilsoniskā alianse” ir sagatavojusi detalizētu priekšlikumu un to vērtējumu kopumu NVO finansēšanas sistēmas attīstībai Latvijā, kas pēc pētījuma pabeigšanas tiks izmantots, izstrādājot Koncepciju.

Saskaņā ar Ministru kabineta 2012.gada 9.oktobra noteikumiem Nr.696 „Eiropas Ekonomikas zonas finanšu instrumenta 2009.–2014.gada perioda programmas „NVO fonds” īstenošanas kārtība” un biedrības „Latvijas Pilsoniskā alianse” īstenotā iepriekšnoteiktā projekta „Ilgtspējīgas pilsoniskās sabiedrības attīstības atbalsta un monitoringa sistēmas pilnveidošana Latvijā” pieteikumu tā vispārējais mērķis paredz stiprināt pilsoniskās sabiedrības ilgtspējīgu attīstību Latvijā. Iepriekšnoteiktā projekta „Ilgtspējīgas pilsoniskās sabiedrības attīstības atbalsta un monitoringa sistēmas pilnveidošana Latvijā” aktivitātes paredz: (1) NVO sektora izpēti paredzēts veikt 2 pētījumus 2013.gadā un 2015.gadā par NVO sektoru, lai nodrošinātu regulāru un kvalitatīvu informāciju par NVO sektora attīstību Latvijā, tajā skaitā priekšlikumu izstrādi efektīvas un ilgtspējīgas nevalstiskā sektora **finansēšanas ieviešanai** un nepieciešamajiem **grozījumiem normatīvajos aktos**, (2) veikt pētījumu par cilvēkdrošību un NVO lomu tās veicināšanā analīzi, kā arī izstrādāt turpmākās darbības stratēģiju, kā arī (3) izstrādāt priekšlikumus **NVO monitoringa sistēmas izveidei**, tajā skaitā pastāvošo indeksu izpēti, indeksa projekta izveidi, indeksa testēšanu, NVO monitoringa sistēmas apraksta izveidi. Iepriekšnoteiktā projekta „Ilgtspējīgas pilsoniskās sabiedrības attīstības atbalsta un monitoringa sistēmas pilnveidošana Latvijā” pieteikumā norādītā mērķa grupa ir Latvijas NVO – organizētā pilsoniskās sabiedrības daļa, kā arī Latvijas iedzīvotāji – neorganizētā sabiedrības daļa un politikas veidotāji.

**4. Pašreizējā NVO finansējuma piešķiršanas kārtība**

Analizējot valsts finansējuma NVO piešķīrumu apmērus un iespējamo saņēmēju skaitu, kā arī noskaidrojot, cik liels valsts budžeta līdzekļu apmērs tiek novirzīts NVO, konstatēts, ka saskaņā ar Uzņēmumu reģistra datu bāzēs pieejamo informāciju valstī 2014.gada 19.augustā bija reģistrētas 17 529 biedrības, 1297 nodibinājumi, 2238 sabiedriskās organizācijas un 723 sporta sabiedriskās organizācijas.[[7]](#footnote-7)

Saskaņā ar Valsts ieņēmumu dienesta (Sabiedriskā labuma organizāciju reģistra turētāja) sniegto informāciju par sabiedriskā labuma organizāciju skaitu uz 2014.gada 19.augustu bija 1832 biedrības, kurām ir spēkā esošs sabiedriskā labuma organizāciju statuss, kas sastāda 10,45% no visām biedrībām, un 304 nodibinājumi, kam piešķirts sabiedriskā labuma organizācijas statuss, kas sastāda 23,44 procentus no visiem nodibinājumiem. Kopā 11,35% no visām biedrībām un nodibinājumiem ir spēkā esošs sabiedriskā labuma statuss.

Valsts budžeta iestādes finansējumu biedrībām un nodibinājumiem piešķir no valsts budžeta ar tiešās valsts pārvaldes iestāžu (ministriju un to izveidoto iestāžu) starpniecību, kā arī paredzot finansējumu noteiktai NVO kārtējā gada budžeta likumā. Finanšu līdzekļi galvenokārt tiek piešķirti, lai nodrošinātu valsts vai pašvaldību **funkciju izpildi**, ja privātpersona var šo valsts pārvaldes uzdevumu veikt efektīvāk, kā arī **subsīdiju veidā**, kuras piešķir noteiktu preču ražošanas vai pakalpojumu sniegšanas izdevumu daļējai vai pilnīgai segšanai.[[8]](#footnote-8)

Tiešā veidāsaņemt finansējumu NVO un privātajām kapitālsabiedrībām iespējams vairākos veidos:

**1) finansējums deleģēto valsts pārvaldes (pašvaldību) uzdevumu izpildei (deleģēti Valsts pārvaldes iekārtas likumā noteiktajā kārtībā ar likumiem, Ministru kabineta noteikumiem, līgumiem)**

Valsts pārvaldes iestāžu sadarbība ar privātpersonām (tajā skaitā, NVO) noteikta Valsts pārvaldes iekārtas likumā, kurā noteikta valsts pārvaldes uzdevumu deleģēšanas iespēja privātpersonai:

1. slēdzot līdzdarbības līgumu ar valsts pārvaldes iestādi;
2. slēdzot attiecīgu deleģēšanas līgumu.[[9]](#footnote-9)

Valsts budžeta un pašvaldību budžetu izstrādāšanas, apstiprināšanas un izpildes kārtību un atbildību budžeta procesā nosaka Likums par budžetu un finanšu vadību. Likuma par budžetu un finanšu vadību 1.pants nosaka, ka budžets ir līdzeklis valsts politikas realizācijai ar finansiālām metodēm. Budžets ir valdības finansiālās darbības un vadības pamatā. Tā mērķis ir noteikt un pamatot, kādi līdzekļi nepieciešami valsts pārvaldes iestādēm un to uzdevumu izpildei, kuru finansēšana noteikta ar normatīvajiem aktiem.

Atbilstoši Ministru kabineta 2012.gada 31.jūlija noteikumiem Nr.523 „Noteikumi par budžeta pieprasījumu izstrādāšanas un iesniegšanas pamatprincipiem” (turpmāk – MK noteikumi Nr.523) nozaru ministrijas izstrādā un iesniedz Finanšu ministrijai savus budžeta pieprasījumus. MK noteikumi Nr.523 paredz, lai nodrošinātu racionālu un efektīvu līdzekļu izmantošanu, plānojot valsts pamatbudžeta uzturēšanas izdevumus, ministrija izvērtē valsts pārvaldes iestādes funkcijas, darbiniekiem noteiktos uzdevumus un sasniedzamo rezultātu, kā arī minēto funkciju veikšanai nepieciešamo darbinieku skaitu un kvalifikāciju.[[10]](#footnote-10)

Tas nozīmē, ka budžeta finansējums tiek plānots gadskārtējā valsts budžeta likumā un tas ir paredzēts valsts pārvaldes iestāžu funkciju efektīvai izpildei. Ja valsts budžeta iestāde ir izlēmusi kādu savu valsts pārvaldes uzdevumu deleģēt pildīt privātpersonai, tā piešķir izraudzītajai privātpersonai arī attiecīgo valsts budžeta finansējuma apmēru šī uzdevuma izpildei. Turklāt, attiecībā uz konkrētā uzdevuma izpildi pilnvarotā persona atrodas tās iestādes padotībā, kura ar to slēdz līgumu.[[11]](#footnote-11)

Deleģējot valsts pārvaldes uzdevumu privātpersonai, ministrija, ievērojot Valsts pārvaldes iekārtas likumā noteiktos valsts pārvaldes uzdevuma deleģēšanas kritērijus,[[12]](#footnote-12) ne vienmēr par valsts pārvaldes uzdevuma izpildītāju izvēlas NVO. Līdz ar to, gadskārtējā valsts budžeta plānošanas fāzē nošķirt tieši tos līdzekļus, kas izpildes procesā nonāks NVO rīcībā, visos gadījumos nebūtu iespējams. Turklāt Likuma par budžetu un finanšu vadību 46.panta pirmajā daļā ir noteikta budžeta finansētu institūciju, budžeta nefinansētu iestāžu un pašvaldību, kā arī kapitālsabiedrību, kurās ieguldīta valsts vai pašvaldību kapitāla daļa, vadītāju atbildība par šajā likumā noteiktās kārtības un prasību ievērošanu, izpildi un kontroli, kā arī par budžeta līdzekļu efektīvu un ekonomisku izlietošanu atbilstoši paredzētajiem mērķiem.

**2) finansējums NVO projektu īstenošanai atbilstoši dalībai projektu konkursos**

Ministrija vai cita valsts pārvaldes iestāde, pamatojoties uz MK noteikumiem vai speciālo likumu, izsludina un kontrolē publisko līdzekļu pārdali NVO, piemēram, saskaņā ar Ministru kabineta 2013.gada 5.novembra noteikumiem Nr.1243 „Kārtība, kādā piešķir valsts budžeta finansējumu, kas paredzēts jauniešu iniciatīvas un līdzdalības veicināšanai lēmumu pieņemšanā un sabiedriskajā dzīvē, darbam ar jaunatni un jaunatnes organizāciju darbības atbalstam”, Ministru kabineta 2012.gada 29.maija noteikumiem Nr.374 „Līdzfinansējuma piešķiršanas, vadības, uzraudzības un kontroles kārtība sabiedrības integrācijas veicināšanai un nevalstiskā sektora attīstības programmu un projektu īstenošanai”.

**3) finansējums NVO un komersantu pakalpojumu sniegšanai, iegūstot šīs tiesības iepirkumu procedūru rezultātā vai bez tām**

Iestāde izsludina iepirkumu konkursu, kura rezultātā var pretendēt iepirkuma uzdevuma īstenošanai.[[13]](#footnote-13)

**4)** **ārvalstu finanšu palīdzības līdzekļu piešķīrums gan kopā ar valsts budžeta līdzekļiem, gan bez valsts budžeta līdzekļu ieguldījuma**

Eiropas Savienības fondu un ārvalstu finanšu instrumentu ietvaros NVO ir iespējams saņemt finansējumu projektu konkursu veidā. Pašreiz tiek īstenoti šādi Eiropas Savienības fondu un ārvalstu finanšu instrumenti – Eiropas Ekonomiskās zonas un Norvēģijas finanšu instruments, Latvijas – Šveices sadarbības programma, Eiropas Savienības struktūrfondi (Eiropas Sociālais fonds, Eiropas Reģionālas attīstības fonds un Kohēzijas fonds), Eiropas Zivsaimniecības fonds, Eiropas Lauksaimniecības fonds lauku attīstībai, kā arī šādas Eiropas Savienības programmas – Jaunatne darbībā, eTwinning, Solidaritātes un migrācijas plūsmu pārvaldīšanas pamatprogramma „Eiropas Trešo valstu valstspiederīgo integrācijas fonds” u.c. Ar šo finanšu instrumentu palīdzību NVO veido spēcīgāku pilsonisku sabiedrību, kas sekmē iedzīvotāju savstarpējo sadarbību un savu interešu aizstāvību.

Par netiešā veidā saņemtu finansējumu (jeb valsts atbalstu)uzskatāmi NVO (sabiedriskā labuma organizāciju) ziedotājiem piemērotie nodokļu atvieglojumi, kā arī NVO atbrīvošana no pievienotās vērtības nodokļa maksājumiem, kas noteikta projekta ietvaros. Šāds finansējums neparādās kā tiešie izdevumi valsts budžetā, taču tas atspoguļo ieņēmumus, kas nenonāk valsts budžetā, jo piešķirtie nodokļu atvieglojumi, ko valsts neiekasē nodokļos, sniedz netiešu finansiālu atbalstu NVO.[[14]](#footnote-14)

**5. Piedāvātie NVO fonda izveides modeļi**

Pēc Kultūras ministrijas iniciatīvas tika apkopoti vairāku ministriju sniegtie dati par pašreizējo finanšu izlietojumu NVO vajadzībām. Kultūras ministrija lūdza visām ministrijām un Valsts kancelejai sniegt informāciju par 2013. un 2014.gadā NVO piešķirtajiem finanšu līdzekļiem. Vienpadsmit ministrijas sniedza informāciju par  2013. un 2014.gadā NVO piešķirtajiem valsts budžeta līdzekļiem. Lai arī minētā informācija tika pieprasīta visām ministrijām, informāciju par 2013. un 2014.gadā NVO piešķirtajiem finanšu līdzekļiem sniedza Aizsardzības ministrija, Ārlietu ministrija, Ekonomikas ministrija, Iekšlietu ministrija, Izglītības un zinātnes ministrija, Labklājības ministrija, Tieslietu ministrija, Vides aizsardzības un reģionālās attīstības ministrija, Veselības ministrija un Zemkopības ministrija, kā arī Kultūras ministrija. Analizējot datus no minētajām ministrijām un iestādēm, iespējams konstatēt, ka kopā no valsts budžeta 2013. – 2014.gadam NVO saņēmušas finanšu līdzekļus 49 140 334,59 *euro* apmērā. 2013.gadā kopā piešķirti finanšu līdzekļi 22 388 689,11 *euro* apmērā, savukārt 2014.gadā līdz 1.septembrim ministrijas biedrībām un nodibinājumiem no valsts budžeta bija atvēlējušas 26 751 645,48 *euro*.

|  |  |  |  |
| --- | --- | --- | --- |
| **Ministrija** | **2013.gadā*****(euro)*** | **2014.gadā*****(euro)*** | **Kopā 2013./ 2014.gadā*****(euro)*** |
| Aizsardzības ministrija | 186 737 | 237 708 | 424 445 |
| Ārlietu ministrija, t.sk. ES PRES sekretariāts | 84 358.98 | 191 581.65 | 275 940.63 |
| Ekonomikas ministrija, t.sk. TAVA, PTAC | 67 800.94 | 326 572.4 | 394 373.34 |
| Iekšlietu ministrija | 138 973.06 | 119 593 | 258 566.06 |
| Kultūras ministrija, t.sk. KKF | 4 133 323.94 | 6 130 746.85 | 10 264 070.79 |
| Izglītības un zinātnes ministrija, t.sk JSPA | 12 981 835.16 | 12 614 836.68 | 25 596 671.84 |
| Labklājības ministrija, t.sk. Valsts Bērnu tiesību aizsardzības inspekcija | 4 339 985 | 5 458 482 | 9 798 467 |
| Tieslietu ministrija | 68 424 | 159 974 | 228 398 |
| VARAM, t.sk. LVAFA | 329 557.03 | 1 109 722.9 | 1 439 279.93 |
| Veselības ministrija | 20 699 | 20 699 | 41 398 |
| Zemkopības ministrija | 36 995 | 381 729 | 418 724 |
| **Ministrijas kopā**  | **22 388 689.11** | **26 751 645.48** | **49 140 334.59** |

Izvērtējot ministriju iesniegto informāciju, iespējams konstatēt divus finansējuma piešķiršanas NVO pamatojuma dokumentu veidus – līgumi vai ārējie normatīvie akti. Kā tipiskākie līguma veidi jānorāda – sadarbības līgums, pakalpojumu līgums, iepirkumu līgums, līdzdarbības līgums u.c.. Ārējos normatīvajos aktos noteiktajos gadījumos ministrijas piešķir finansējumu NVO, ja tas ir noteikts Ministru kabienta rīkojumos, Ministru kabienta noteikumos, kā arī speciālajos likumos (piem., Latvijas Sarkanā Krusta likums, Sociālo pakalpojumu un sociālās palīdzības likums ).

No saņemtajiem datiem izdalāmi vairāki finansējuma piešķiršanas mērķi, kuru izpildei ministrijas piešķir finansējumu NVO. Piemēram, sporta jomā, finansējums tiek piešķirts komandu sporta spēļu izlašu nodrošināšanai, kā arī balvām par izciliem sasniegumiem sportā. Atsevišķas ministrijas norāda, ka finansējums tiek piešķirts NVO darbības uzturēšanai, vai dalībai starptautiskās organizācijās, kā arī projektu īstenošanai.

Apkopojot KM darba grupas Valdības rīcības plāna 128.3.apakšpunktā noteiktā uzdevuma izpildei ietvaros saņemtos priekšlikumus, šobrīd iezīmēti trīs valsts finansēta NVO fonda finansēšanas kārtības modeļi:

1. lai sekmētu valsts budžeta finanšu līdzekļu piešķiršanas caurspīdīgumu un vienlīdzīgas iespējas finansējuma saņemšanā dažādu nozaru NVO darbības stiprināšanā, nepieciešams izveidot neatkarīgu NVO fondu (iespējams nodibinājumu), kurā tiktu konsolidēts visu ministriju NVO atbalstam paredzētais finansējums (izņemot finansējumu, kas ir paredzēts ministrijas (t.sk. tās padotības iestāžu) tiešo funkciju izpildei saskaņā ar Valsts pārvaldes iekārtas likumā noteikto regulējumu attiecībā uz deleģēšanas vai līdzdarbības līgumu ietvaros privātpersonai deleģēto valsts pārvaldes uzdevuma veikšanu);

1.attēls. Pirmā modeļa shematiskais attēlojums.

2) finansējuma piešķiršanas tiesiskajam regulējumam NVO darbības atbalstam jānodrošina iespējas katrai ministrijai atsevišķi sniegt valsts budžeta finansiālo atbalstu savas nozares NVO darbībai;

2.attēls. Otrā modeļa shematiskais attēlojums.

3)  NVO darbības atbalstam jāizveido atsevišķa valsts budžeta programma, nosakot darbības jomas, kādās atbalstāma NVO darbība. Ņemot vērā Sabiedrības integrācijas fonda pieredzi un kapacitāti, kompetenci jautājumos, kas skar atbalsta sniegšanu NVO, tajā skaitā atklātu projektu iesniegumu konkursu izsludināšanu, projektu izvērtēšanu un uzraudzību, ekspertīzi jautājumos par pilsoniskās sabiedrības attīstības un sabiedrības integrācijas jautājumiem, un mākslīgi neradot jaunas administratīvas institūcijas, par Latvijas „NVO fonda” administrētāju, iespējams, nosakot Sabiedrības integrācijas fondu, nepieciešamības gadījumā, veicot izmaiņas Sabiedrības integrācijas fonda darbību regulējošos normatīvos aktos. Kopš 2001.gada Sabiedrības integrācijas fonds īsteno dažādas valsts un ārvalstu finansējuma programmas, lai sniegtu atbalstu NVO. Proti, Sabiedrības integrācijas fonds nodrošināja EEZ un Norvēģijas NVO fonda programmas administrēšanu gan 2004. – 2009.gada  EEZ un Norvēģijas finanšu instrumenta plānošanas periodā, gan veic EEZ un Norvēģijas NVO fonda administrēšanu 2009. – 2014.gada periodā. Abu ārvalstu finanšu instrumentu ietvaros, Sabiedrības integrācijas fonds ir saņēmis vairāk kā 2600 NVO projektu iesniegumus, bet varējis apstiprināt tikai katru septīto projektu. Tas pierāda gan lielo NVO sektora interesi projektu īstenošanā, gan to, ka finansējums pilsoniskās sabiedrības aktivitātēm ir vairāk kā nepietiekams.

Sabiedrības integrācijas fonda īstenotās Latvijas un Šveices sadarbības programmas projektu vērtēšana notiek divās kārtās (izņemot vietēja līmeņa projektus), tā paredz projekta idejas iesniegšanu pirmajā kārtā un uz otro kārtu aicinot tās NVO, kuru projektu idejas ir ieguvušas augstāko punktu skaitu. Vienlaikus tiek ņemts vērā, ka Latvijas un Šveices sadarbības programmu projektu iesniegumos kopējais pieprasītais programmas finansējums nedrīkst pārsniegt pieejamo programmas finansējuma apmēru vairāk kā trīs reizes. Šāda pieeja projekta vērtēšanā mazina administratīvo slogu NVO.

Sabiedrības integrācijas fonda īstenoto NVO finansējumu programmu no valsts budžeta līdzekļiem atbalsta sniegšanas nosacījumi tiek noteikti normatīvajos aktos (likumos un Ministru kabineta noteikumos).

Valsts budžeta programmu ietvaros līdz šim Sabiedrības integrācijas fonda konkursi tiek rīkoti vienā kārtā mazā finansējuma apjoma dēļ. Sabiedrības integrācijas fonda administrēto programmu (valsts un ārvalstu finansējuma programmu) ietvaros projektu iesniegumi tiek izvērtēti saskaņā ar atbilstības, kvalitātes un specifiskajiem vērtēšanas kritērijiem. Sabiedrības integrācijas fonda administrēto programmu projektu iesniegumu vērtēšanu nodrošina Sabiedrības integrācijas fonda vadībā izveidota projektu vērtēšanas un uzraudzības komisija, kuras sastāvā ir Sabiedrības integrācijas fonda, valsts institūciju un nevalstisko organizāciju pārstāvji. Katru Sabiedrības integrācijas fonda administrēto programmu projekta iesniegumu vērtē neatkarīgi vērtēšanas eksperti. Situācijā, kad vērtējums atšķiras vairāk kā par 30 procentiem, vērtēšanā tiek iesaistīts trešais vērtēšanas eksperts. Ņemot vērā Sabiedrības integrācijas fonda administrēto programmu projektu iesniegumu vērtēšanā pēc kvalitātes un specifiskajiem vērtēšanas kritērijiem iegūto punktu skaitu, projektu iesniegumi, kuri atbilst kvalitātes vērtēšanas kritērijiem, Sabiedrības integrācijas fonda vadībā izveidota projektu vērtēšanas un uzraudzības komisija sakārto dilstošā secībā atbilstoši iegūtajam punktu skaitam.

3.attēls. 3.modeļa shematiskais attēlojums.

KM darba grupas dalībnieki vērsa uzmanību uz nepieciešamību izstrādāt mehānismu, kas nodrošina, lai NVO fonda ietvaros atbalstu organizācijas darbībai un aktivitātēm var iegūt visas Latvijas biedrības un nodibinājumi. Šādam risinājumam būtu jāaptver visa Latvija. Nepieciešams nodrošināt, lai NVO fonda finansējums nonāktu arī līdz reģionu un vietējo kopienu NVO. Īstenojot trešajā modelī iekļauto risinājumu, lai nodrošinātu reģionālu finansējuma dalījumu, svarīgi būtu izvērtēt, vai Sabiedrības integrācijas fonds (vai cita institūcija) daļu NVO fonda administrēšanas funkciju varētu nodot nevalstiskajām organizācijām.

**6. NVO fonda atbalstāmās darbības jomas**

KM darba grupas Valdības rīcības plāna 128.3.apakšpunktā noteiktā uzdevuma izpildei ietvaros biedrība „Latvijas Pilsoniskā alianse” prezentēja iepriekšnoteiktā projekta „Ilgtspējīgas pilsoniskās sabiedrības attīstības atbalsta un monitoringa sistēmas pilnveidošana Latvijā” ietvaros veiktā pētījuma rezultātā izstrādātos priekšlikumus NVO fonda atbalstāmajām jomām:

* Programma NVO kapacitātes stiprināšanai;
* Atbalsts NVO pilsoniskās sabiedrības aktivitātēm;
* Līdzfinansējuma programma NVO projektiem;
* Programma NVO savstarpējās sadarbības stiprināšanai;
* Atbalsta programma NVO interešu aizstāvības stiprināšanai;
* Atbalsta programma NVO *force majeure* situācijām.
	1. **Atbalsta programma NVO darbības stiprināšanai**

NVO fonda programmas „Atbalsta programma NVO darbības stiprināšanai” mērķis ir stiprināt organizēto pilsonisko sabiedrību Latvijā un atbalstīt NVO darbību, stiprinot NVO institucionālo un cilvēkresursu kapacitāti un nodrošinot finansiālu atbalstu regulārai un ilglaicīgai NVO līdzdalībai publiskās pārvaldes lēmumu pieņemšanas procesā un līdzdarbību publiskās pārvaldes rīcībpolitikas plānošanā, ieviešanā un uzraudzībā.

NVO fonda programmas „Atbalsta programma NVO darbības stiprināšanai” ietvaros konkursa kārtā atbalstāmās darbības:

1. līdzdalības un līdzdarbības demokrātijas veicināšana, tajā skaitā iedzīvotāju iesaistīšanās un līdzdalības veicināšana;

2. izpratnes veidošana par pilsonisko līdzdalību;

3. līdzdalība rīcībpolitikas veidošanas un lēmumu pieņemšanas procesos;

4. jaunu biedru piesaiste;

5. publicitātes veidošana par NVO ieguldījumu sabiedrības kopienā;

6. papildus finansējuma piesaiste NVO darbības nodrošināšanai.

* 1. **Atbalsts pilsoniskās sabiedrības aktivitātēm**

NVO fonda programmas „Atbalsts pilsoniskās sabiedrības aktivitātēm” mērķis ir stiprināt demokrātiskās vērtības un cilvēktiesību ievērošanu Latvijā, spēcināt Latvijas iedzīvotāju un imigrantu, trešo valstu valstspiederīgo cilvēkdrošību un uzlabot dzīves kvalitāti, veicināt sociālo atbildību kopienā, tajā skaitā izpratnes pilnveidošanu par saudzīgu attieksmi pret dabu un vidi, finansiāli atbalstot NVO projektus apakšprogrammas atbalsta jomās. NVO fonda programmas „Atbalsts pilsoniskās sabiedrības aktivitātēm” finansējums pieejams, nedublējot finansiālo atbalstu jomās, kurās publiskā pārvalde atbalsta NVO pilsoniskās sabiedrības aktivitātes.

NVO fonda programmas „Atbalsts pilsoniskās sabiedrības aktivitātēm” finansējums būtu iedalāms trijās kategorijās, nosakot kvotas un kritērijus, atbilstoši kuriem NVO varētu izvērst aktivitātes vietēja, reģionāla, kā arī nacionāla mēroga pasākumos visos Latvijas reģionos. NVO fonda ietvaros ieteicams noteikt arī dažādus līmeņus NVO projektu aktivitātēm, iedalot tos mikro projekti un makro projekti.

* 1. **Līdzfinansējuma programma NVO projektiem, kas finansēti ar ārvalstu finanšu instrumentiem**

NVO fonda programmas „Līdzfinansējuma programma NVO projektiem, kas finansēti ar ārvalstu finanšu instrumentiem” mērķis ir veicināt Latvijas NVO spēju organizēt un līdzdarboties starptautisku projektu īstenošanā, kuru norises vieta ir arī Latvijas teritorija. Tādējādi NVO piesaista ārvalstu finansējumu Latvijas iedzīvotāju dzīves kvalitātes uzlabošanai, piesaistot arī ārvalstu ekspertīzi, lai pilnveidotu Latvijā notiekošos procesus sabiedrības līdzdalības demokrātijā, sociālā kapitāla attīstībā un citās jomās.

* 1. **Programma NVO savstarpējās sadarbības stiprināšanai**

NVO fonda programmas „Programma NVO savstarpējās sadarbības stiprināšanai” mērķis ir stiprināt un veicināt NVO savstarpējās sadarbības aktivitāti reģionālajā, nacionālajā, Eiropas Savienības un pasaules līmenī. Tādējādi NVO fonda programmas „Programma NVO savstarpējās sadarbības stiprināšanai” ietvaros atbalstāmās jomas ir:

* biedru naudas maksājumu segšana dalībai NVO sadarbības tīklos Latvijā, ES un pasaulē;
* NVO biedru sapulču organizēšana;
* NVO sadarbības tīklu savstarpējās sadarbības aktivitātes.
	1. **Atbalsta programma interešu aizstāvības stiprināšanai**

NVO fonda programmas „Atbalsta programma interešu aizstāvības stiprināšanai” mērķis ir atbalstīt NVO, kas veic interešu aizstāvības darbību sabiedriskā labuma darbības jomās, sekmējot pilsoniskas sabiedrības attīstību Latvijā un veicinot NVO interešu aizstāvības darbības neatkarību no publiskās pārvaldes nozares pārraugošās ministrijas ietekmes.

 NVO fonda programmas „Atbalsta programma interešu aizstāvības stiprināšanai” ietvaros atbalstāmās jomas ir:

* NVO līdzdalība valsts pārvaldē, konsultatīvajās padomēs, komisijās;
* NVO, kas darbojas interešu aizstāvības jomās, darbības kapacitātes stiprināšana – ekspertu piesaiste un ekspertīzes nodrošināšana (pētījumu veikšana, pierādījumu apkopošana u.c. aktivitātes, lai virzītu tādu lēmumu pieņemšanu, kas izriet no secinājumiem par sabiedrības interešu aizstāvības jomas esošo situāciju un piemērotāko risinājumu);
* NVO sabiedrības interešu aizstāvības jomas projekti (individuālas iniciatīvas) – projekti, kas paredz interešu aizstāvības jomu iniciatīvas vietējā, reģionālā un nacionālā līmenī;
* NVO darbība, lai aktivizētu un organizētu iedzīvotāju dalību sabiedriskās apspriedēs un publiskajās apspriešanās.
	1. **Atbalsta programma *force majeure* situācijām**

NVO fonda programmas „Atbalsta programma *force majeure* situācijām” valsts budžeta līdzekļi ir paredzēti NVO aktivitātēm, kurām pēkšņi ir nepieciešams finansiāls atbalsts iepriekš neparedzētu apstākļu dēļ. *Force majeure* situācijas ir tādas, kuras nav bijis iespējams iepriekš paredzēt un novērst un kuru ietekmi nav bijis iespējams iepriekš paredzēt un novērst. Šādi *force majeure* apstākļi ietver notikumus, kas ir ārpus publiskās pārvaldes kontroles un atbildības – dabas katastrofas, plūdi, ugunsgrēks, zemestrīce un citas katastrofas, kā arī kara un militāras operācijas, streiki, jaunu normatīvo aktu pieņemšana un citi apstākļi, kas ir ārpus iespējamām kontroles robežām. NVO fonda programmas „Atbalsta programma *force majeure* situācijām” finansējums pieejams aktivitātēm, nevis NVO administratīvajiem izdevumiem.[[15]](#footnote-15)

**6.7. Secinājumi par NVO fonda atbalstāmajām darbības jomām**

KM darba grupas dalībnieki vienojās turpināt darbu pie atbalstāmajam 6 NVO fonda atbalstāmajām darbības jomām Koncepcijas izstrādes ietvaros. Papildus KM darba grupas locekļi ierosināja atsevišķas NVO fonda atbalstāmās darbības jomas, kā piemēram, „Vienotas sabiedrības izveide” un ārvalstīs dzīvojošo Latvijas valstspiederīgo saiknes ar Latviju stiprināšana. Ārvalstīs reģistrētajām latviešu diasporas NVO ir nepieciešams finansējums to darbības atbalstam un darbības stiprināšanai, bet ņemot vērā, ka tās ir ārvalstīs reģistrētas, tad saņemt Latvijas publiskās pārvaldes finansējumu, ir apgrūtinoši.

1. **Informācija par citu valstu pieredzi, administrējot**

**valsts budžeta finanšu līdzekļus**

Kultūras ministrija usadarbībā ar Sabiedrības integrācijas fondu ir apkopojusi Eiropas Savienības dalībvalstu pieredzi, administrējot NVO finanšu līdzekļus. Apkopojumā iekļauta informācija par Igaunijas, Lietuvas, Dānijas, Norvēģijas un Zviedrijas pieredzi, piešķirot finansējumu NVO.

**Igaunijā** atbalsts NVO pilsoniskās sabiedrības aktivitātēm tiek organizēts un īstenots ar valsts institūcijas starpniecību, kuras nosaukums ir „Nacionālās pilsoniskās sabiedrības fonds”. Nacionālās pilsoniskās sabiedrības fonds nosaka septiņas NVO atbalsta jomas: (1) NVO kapacitātes stiprināšana, kam paredzēts vispārējs atbalsts 600 – 700 tūkstoši *euro* gadā, (2) Finanšu atbalsts NVO inovatīvām idejām, ko iespējams saņemt sabiedriskas aktivitātes inovācijām un sociālās vides uzlabošanai. Šis grants sastāda 150  – 180 tūkstoši *euro* gadā, (3) Starptautiskās sadarbības NVO atbalsta grantu shēma, kam paredzēti 60 – 85 tūkstoši *euro* gadā, (4) Atbalsts NVO pētījumiem, kam paredzēti līdz 60 tūkstoši *euro* gadā, (5) Atbalsts pilsoniskās sabiedrības pasākumiem, t.sk. vasaras skolām, žurnāliem u.c. pilsoniskās sabiedrības pasākumiem, kam paredzēti 160 – 190 tūkstoši *euro* gadā, (6) iespējams arī saņemt papildus atbalstu NVO īstenotajiem pasākumiem. Par papildus atbalsta piešķiršanu lemj Nacionālās pilsoniskās sabiedrības fonda valde un tam paredzēti 120 – 150 tūkstoši *euro* gadā, (7) Vietējās iniciatīvas programma – paredzēti 1,2 miljoni *euro* gadā.

Igaunijas gadījumā pastāv vairāki atbalsta veidi – valsts atbalsts, grantu shēmas, privātie fondi un arī Nacionālais pilsoniskās sabiedrības fonds. Nacionālās pilsoniskās sabiedrības fonda darbība un prioritāšu noteikšana notiek saskaņā ar 2002.gadā izstrādāto Igaunijas Pilsoniskās sabiedrības attīstības koncepciju (*Estonian Civil Society Development Concept* ), Valdības pilsoniskās sabiedrības attīstības darbības plāniem (2007. – 2010.; 2011. – 2014.)

Savukārt **Lietuvā** darbojas NVO informācijas un atbalsta centrs. Informācijas un atbalsta centra mērķis ir stiprināt nevalstiskā sektora kapacitāti, veicināt iedzīvotāju un NVO savstarpējo sadarbību un iesaistīšanos lēmumu pieņemšanas procesā. Lietuvas NVO pieejami vairāki finanšu atbalsta veidi – (1) valsts atbalsts, (2) Eiropas Savienības projekti, (3) EEZ un Norvēģijas finanšu instrumenti un (4) Šveices finanšu instruments.

**Dānijā** NVO atbalsta jomas tiek izvērstas šādos virzienos: (1) Labklājība un pakalpojumu pieejamība, (2) Valsts un nevalstiskā sektora sadarbība, (3) Inovāciju un sociālā darba attīstība, (4) Dažādības pieejas izmantošana pilsoniskās sabiedrības jautājumu attīstībai, (5) Starpsektorālās rīcības, kas vērstas uz sociālo jautājumu risināšanu, (6) Jaunu sinerģiju attīstība (sadarbības veicināšanai ar citu sektoru pārstāvjiem). Dānijas valdība piedāvā vairākus atbalsta veidus, kas pieejami nevalstiskajām organizācijām: (1) Grantu shēmas NVO aktivitātēm, (2) Finansiāls atbalsts brīvprātīgā darba popularizēšanai (piemēram, Nacionālā brīvprātīgo diena); (3) Publiskā un nevaldības sektora sadarbības harta, (4) Nodarbinātības politika vienota visā valstī (likumi, nodokļi).

Apkopojot informāciju par 2011.gadu, var secināt, ka 2011.gadā Dānijas valdība atbalstīja 245 aktīvas grantu shēmas, finansēja 4000 dažādus NVO projektus. Kopā NVO tika investēti 227,9 miljoni *euro*. Līdzīgi kā Igaunijas gadījumā arī Dānijas valdība ir izstrādājusi Dānijas nacionālo pilsoniskās sabiedrības attīstības stratēģiju ar darbības periodu 2010. – 2014.gadam.

**Norvēģijā** finansējuma piešķiršanu nevalstiskajām organizācijām veic NVO jumta organizācija un nevalstisko organizāciju asociācija *Frivillighet Norg*, kurā ietilpst aptuveni 300 biedri. Atbalsts organizācijām pieejams šādās jomās: demokrātija, iekļaušana, vienlīdzība, veselība, dažādība, inovācijas, sports, kultūra, bērni un jaunieši, reliģijas un filozofijas, labklājība, līdzdalība, sociālie jautājumi, mazākumtautības un citas. Bez NVO jumta organizācijas piedāvātā finansējuma organizācijām ir tiesības pretendēt uz valsts atbalsta programmām, kas novirzītas caur dažādām nozaru ministrijām un vietējiem brīvprātīgo centriem, kā arī pievienotās vērtības nodokļa kompensācijām NVO sektoram un starptautisko projektu atbalstu. Norvēģijas gadījumā papildus nevalstisko organizāciju asociācijas *Frivillighet Norg* īstenotājām NVO atbalsta programmām tiek veidota visaptveroša NVO sektora politika ar atbalsta programmām, kas tiek novirzītas starp dažādām nozaru ministrijām, tādā veidā sekmējot to politisko mērķu sasniegšanu. Šajā gadījumā NVO fonds papildina ministriju sniegto atbalstu.

Savukārt **Zviedrijā** NVO atbalsts izpaužas kā demokrātijas veicināšana un NVO darbības stiprināšana, nodrošinot pilsonisko dialogu. Atbalstāmās jomas netiek atsevišķi izdalītas. Atbalsta veidi pieejami no valsts, Eiropas Savienības projektiem un grantu shēmām. Apskatot NVO pieejamos finansējuma avotus, jāsecina, ka aptuveni 29% veido valsts finansējumus, aptuveni 60% veido ieņēmumi no biedru naudas maksājumiem, savukārt valsts finansējums NVO sektoram sastāda ap 1,09 miljardiem *euro* gadā.

1. **Kopsavilkums**

Informatīvajā ziņojumā iekļauts pārskats par Koncepcijas izstrādes gaitu. Līdz informatīvā ziņojuma iesniegšanai Ministru kabinetā īstenotas četras KM darba grupas sēdes. Papildus KM darba grupas darbam, Kultūras ministrija apkopoja informāciju par ministriju finansējuma piešķiršanu NVO, kā arī apzināja citu valstu pieredzi, administrējot valsts budžeta līdzekļu piešķiršanu NVO. Balstoties uz darba grupas ieteikumiem, iezīmēti trīs iespējamie finansējuma piešķiršanas modeļi NVO.

Kultūras ministre D.Melbārde

Vīza: Valsts sekretārs S.Voldiņš

10.10.2014. 14:23

5 573

Ē.Ajausks

Tālr. 67330311, fakss 67330293

Eriks.Ajausks@km.gov.lv

1. Latvijas Nacionālais attīstības plāns 2014.-2020.gadam (apstiprināts ar Latvijas Republikas Saeimas 2012.gada 20.decembra lēmumu) 50.lpp. [↑](#footnote-ref-1)
2. Nacionālās identitātes, pilsoniskās sabiedrības un integrācijas politikas pamatnostādnes 2012 – 2018.gadam (apstiprinātas ar Ministru kabineta 2011.gada 11.oktobra rīkojumu Nr.542) 24.lpp. [↑](#footnote-ref-2)
3. Nacionālās identitātes, pilsoniskās sabiedrības un integrācijas politikas pamatnostādnes 2012 – 2018.gadam (apstiprinātas ar Ministru kabineta 2011.gada 11.oktobra rīkojumu Nr.542) 33.lpp. [↑](#footnote-ref-3)
4. FM darba grupas (26.01.2009.) (Ministru prezidenta 2007.gada 19.janvāra rīkojums Nr.33 „Par darba grupu”) ziņojums par pamatprincipiem kārtībai, kādā piešķirams valsts finansējums nevalstiskajām organizācijām un kritērijiem, kas izvirzāmi nevalstiskajām organizācijām finansējuma saņemšanai, 2009, 5 lpp. [↑](#footnote-ref-4)
5. EEZ finanšu instrumenta un Norvēģijas finanšu instrumenta 2004.-2009. Programmas „NVO fonds” izvērtējums (2011) <http://www.sif.lv/images/files/informativie-materiali/progr-izvertejumi/NVO-fonds-projekti.pdf> [↑](#footnote-ref-5)
6. Nacionālās identitātes, pilsoniskās sabiedrības un integrācijas politikas pamatnostādnes 2012 – 2018.gadam (apstiprinātas ar Ministru kabineta 2011.gada 11.oktobra rīkojumu Nr.542) [↑](#footnote-ref-6)
7. Lursoft statistika, Sabiedrisko organizāciju, to apvienību, biedrību un nodibinājumu sadalījums pa veidiem [http://www.lursoft.lv/lursoft-statistika/Sabiedrisko-organizaciju-to-apvienibu-biedribu-un-nodibinajumu-sadalijums-pa-veidiem&id=66](http://www.lursoft.lv/lursoft-statistika/Sabiedrisko-organizaciju-to-apvienibu-biedribu-un-nodibinajumu-sadalijums-pa-veidiem%26id%3D66) [↑](#footnote-ref-7)
8. Informatīvais ziņojums “Par valsts vai pašvaldību budžeta finansētu institūciju darbību regulējošo normatīvo aktu pilnveidošanu” 2 lpp. [↑](#footnote-ref-8)
9. Valsts pārvaldes iekārtas likums, 12.pants [↑](#footnote-ref-9)
10. Ministru kabineta 2012.gada 31.jūlija noteikumu Nr.523 „Noteikumi par budžeta pieprasījumu izstrādāšanas un iesniegšanas pamatprincipiem” 25.punkts un 25.1.apakšpunkts [↑](#footnote-ref-10)
11. Valsts pārvaldes iekārtas likums 43.panta pirmā un otrā daļa [↑](#footnote-ref-11)
12. Valsts pārvaldes iekārtas likuma 40.pants un Miinistru kabineta 2014.gada 17.jūnija noteikumu Nr.317 „Kārtība, kādā tiešās pārvaldes iestādes slēdz un publisko līdzdarbības līgumus, kā arī piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu” 19.punkts. [↑](#footnote-ref-12)
13. Publisko iepirkumu likums [↑](#footnote-ref-13)
14. Informatīvais ziņojums “Par valsts vai pašvaldību budžeta finansētu institūciju darbību regulējošo normatīvo aktu pilnveidošanu” 2 lpp [↑](#footnote-ref-14)
15. Eiropas Ekonomikas zonas un Norvēģijas finanšu instrumenta programma „NVO fonds”, Iepriekšnoteiktais projekts „Ilgtspējīgas pilsoniskās sabiedrības attīstības atbalsta un monitoringa sistēmas pilnveidošana Latvijā”, Latvijas Pilsoniskās alianses ziņojums par situāciju valsts budžeta līdzekļu pārdalē biedrībām un nodibinājumiem. [↑](#footnote-ref-15)